巢父井
作者：劉攽
朝代：宋

paragraphs: 訪古慕高遠，回首笑流俗。
千世得巢父，蕭然慨遺躅。
古來知生民，滿腹所願足。
何爲讓天下，牛口信爲辱。
高風渺不嗣，世態日局促。
至今西山翁，恥甘首陽粟。
愛此盈尺泉，百尋瑩寒玉。
遷陵復改邑，缺甃常湛綠。
君懷浮雲志，塵埃茲可浴。
君有冰炭憂，清泠相爲沃。
長塗接周楚，軒蓋密相續。
能令貪夫廉，更使賢士勗。
豈如漢陰叟，抱甕傷窘束。
我遊阻勝概，長謠慰心曲。